Samewerking nodig om veebedryf vorentoe te neem | Landbou
Samewerking nodig om veebedryf vorentoe te neem
Mnr. Mooketsa Ramasodi, waarnemende direkteur-generaal van die departement van landbou, grondhervorming en landelike ontwikkeling. Foto: Brand Republic
'n Vennootskap tussen alle belanghebbendes binne die waardeketting van die rooivleisbedryf en die regering is nodig om die plaaslike bedryf meer mededingend te maak.
Dit was die boodskap van mnr. Mooketsa Ramasodi, waarnemende direkteur-generaal van die departement van landbou, grondhervorming en landelike ontwikkeling, op die openingsdag van die LRF-Veeskool wat by Aldam gehou word.
Ramasodi het gesê die wedersydse ondersteuning tussen die private sektor en die regering kan die plaaslike bedryf nog meer mededingend maak op wêreldmarkte. "Afrika het 14% van die wêreld se vee, maar dra slegs 2,6% by tot die wêreld se vee-ekonomie. Ons kan hierdie swakheid in 'n geleentheid omskep, maar dan moet almal saamwerk."
Ramasodi het gesê Suid-Afrika het 600 000 kleiner boere wat almal in die kommersiële spasie ingetrek kan word om sodoende die ekonomie te help groei en werksgeleenthede te verskaf.
"Uit al die sektore het die landbou vanjaar weer uitsonderlike groei getoon. Statistieke Suid-Afrika het bevind dat die bedryf gedurende 2021 met 3,1% gegroei het. Dit het tot 69 000 meer werksgeleenthede binne die landboubedryf gelei, wat weer die lewenskragtigheid van die bedryf onderstreep. Daar moet egter daaraan gewerk word om die bedryf meer inklusief te maak om te verseker dat alle produsente toegang tot geleenthede het."
Ramasodi het gesê veral China en lidlande van die Afrika-unie bied uitsonderlike uitvoergeleenthede aan die rooivleisbedryf. Produsente kan help om die mark nog meer te verbreed.
"Suid-Afrikaanse rooivleis het 'n besonderse reputasie in die buiteland. Deur kwessies soos naspeurbaarheid en dieregesondheid op te skerp, kan ons hierdie reputasie nog meer uitbou en meer markte open. Daarom is die regering daarby betrokke om die lewendehawe-identifikasie-en-naspeuringstelsel (Lits) te ontwikkel en toe te pas. Dit sal die rooivleisbedryf 'n hupstoot gee en toegang tot voorkeurmarkte bewerkstellig."
Ramasodi het die regering se verbintenis tot die Maputo-deklarasie van 2003 herbevestig en gesê dat steeds na maniere gekyk word om 10% van Suid-Afrika se bruto binnelandse produk in die landbou te belê. "As ons dit kan regkry, is die finansies daar, en kan die land sy landboubedryf tot sy volle reg laat kom."